ജാഗരൂകമായി സര്ക്കാര് വകുപ്പുകള് ദ്രുതഗതിയില് രക്ഷാപ്രവര്ത്തനം തിരുവനന്തപുരം കണക്കുകൂട്ടലുകള്ക്കപ്പുറം പെയ്ത അതിതീവ്ര മഴയിലും മുന്കാല അനുഭവങ്ങളുടെ വെളിച്ചത്തിലും സര്ക്കാര് സംവിധാനങ്ങളാകെ അതിവേഗം ജാഗരൂകമായി. ദിവസങ്ങള്ക്കു മുമ്ബുതന്നെ സംസ്ഥാന ദുരന്ത നിവാരണ അതോറിറ്റി പ്രത്യേക യോഗംചേര്ന്ന് മുന്നൊരുക്കം തുടങ്ങി. ശനിയാഴ്ച മഴ തീവ്രമായതോടെ മുഖ്യമന്ത്രി പിണറായി വിജയന് ഉന്നതതല യോഗം വിളിച്ചു. അപകടസാധ്യതാ മേഖലകളില്നിന്ന് ആളുകളെ മാറ്റിപ്പാര്പ്പിക്കാന് നിര്ദേശിച്ചു. ഏത് അടിയന്തര സാഹചര്യം നേരിടാനും സംവിധാനങ്ങളെയാകെ തയ്യാറാക്കി. മന്ത്രിമാരായ കെ രാജനും വി എന് വാസവനും റോഷി അഗസ്റ്റിനും കോട്ടയത്തെത്തി രക്ഷാപ്രവര്ത്തനം ഏകോപിപ്പിച്ചു. മന്ത്രിമാരായ സജി ചെറിയാന് ആലപ്പുഴയിലും വീണാ ജോര്ജ് പത്തനംതിട്ടയിലും ഞായറാഴ്ച പ്രവര്ത്തനങ്ങള്ക്ക് നേതൃത്വംനല്കി. രക്ഷാപ്രവര്ത്തനം വിലയിരുത്താന് മുഖ്യമന്ത്രി പൂര്ണസമയം ചെലവഴിച്ചു. ദുരിതാശ്വാസ ക്യാമ്ബുകളില് മന്ത്രിമാര് നേരിട്ടെത്തി. ദേശീയ ദുരന്ത പ്രതികരണ സേനയുടെ 11 ടീമിനെ വിന്യസിച്ചു. കരസേന, ഡിഫന്സ് സെക്യൂരിറ്റി കോര്, നാവികവ്യോമ സേനയെയും രംഗത്തിറക്കി.ആരോഗ്യമന്ത്രിയുടെ നേതൃത്വത്തില് ഡിഎംഒമാരുടെ യോഗം ചേര്ന്ന് ആശുപത്രികള് സജ്ജമാക്കി. ജില്ലാ, തദ്ദേശ സ്ഥാപനതലങ്ങളില് കണ്ട്രോള് റൂം തുറക്കാന് തദ്ദേശമന്ത്രി എം വി ഗോവിന്ദന് നിര്ദേശിച്ചു. പൊലീസും അഗ്നിശമനസേനയും മുന്നിട്ടിറങ്ങി. ശബരിമല തീര്ഥാടനം രണ്ടു ദിവസത്തേക്ക് മാറ്റിവച്ചു. ദുരിതാശ്വാസ പ്രവര്ത്തനങ്ങള്ക്ക് കെഎസ്ആര്ടിസി ബസുകള് വിട്ടുനല്കി. അണക്കെട്ടുകളിലെ സ്ഥിതി വിലയിരുത്താന് കെഎസ്ഇബി, ജലസേചന, മോട്ടോര് വാഹന വകുപ്പ് പ്രതിനിധികളെ അടിയന്തരഘട്ട കാര്യനിര്വഹണ കേന്ദ്രത്തില് വിന്യസിച്ചു. ക്യാമ്ബുകളുടെ പ്രവര്ത്തനം വിലയിരുത്തി ആരോഗ്യമന്ത്രി കനത്ത മഴയെ തുടര്ന്ന് സംസ്ഥാനത്ത് സജ്ജമാക്കിയ ദുരിതാശ്വാസ ക്യാമ്ബുകളുടെ പ്രവര്ത്തനം ആരോഗ്യമന്ത്രി വീണാ ജോര്ജ് വിലയിരുത്തി. ആരോഗ്യ വകുപ്പിന്റെ പ്രവര്ത്തനങ്ങള് ഏകോപിപ്പിക്കാന് കലക്ടര്മാരുമായും ജില്ലാ മെഡിക്കല് ഓഫീസര്മാരുമായും ചര്ച്ച നടത്തി. ദുരന്തമുണ്ടായ കൂട്ടിക്കലിലെയും കൊക്കയാറിലെയും പ്രവര്ത്തനങ്ങള് പ്രത്യേകം ചര്ച്ച ചെയ്തു. കോട്ടയം മെഡിക്കല് കോളേജിലും പീരുമേട് ജനറല് ആശുപത്രിയിലുമായി സൗകര്യങ്ങളൊരുക്കിയിട്ടുണ്ട്. പോസ്റ്റ്മോര്ട്ടം നടത്താനുള്ള ക്രമീകരണങ്ങള് ഏര്പ്പെടുത്തി. ആശുപത്രികളില് മരുന്നുകള് സ്റ്റോക്കുണ്ടെന്ന് ഉറപ്പാക്കണം. മുമ്ബ് പ്രളയക്കെടുതി നേരിട്ട ആശുപത്രികളില് മരുന്നുകളും മറ്റ് സുരക്ഷാ ഉപകരണങ്ങളും സൂക്ഷിക്കണം. രക്ഷാപ്രവര്ത്തനത്തില് ഏര്പ്പെടുന്നവരും വെള്ളത്തില് ഇറങ്ങുന്നവരും നിര്ബന്ധമായി എലിപ്പനി പ്രതിരോധത്തിനുള്ള ഡോക്സിസൈക്ലിന് ഗുളിക കഴിക്കണമെന്നും മന്ത്രി നിര്ദേശിച്ചു. അടിയന്തര സഹായമെത്തിക്കും: മന്ത്രി കെ രാധാകൃഷ്ണന് മഴക്കെടുതി കൂടുതല് അനുഭവിക്കുന്ന മലയോരപ്രദേശങ്ങളിലും കോളനികളിലും അടിയന്തര സഹായമെത്തിക്കുമെന്ന് മന്ത്രി കെ രാധാകൃഷ്ണന് അറിയിച്ചു. റവന്യൂ, തദ്ദേശ വകുപ്പുമായി സഹകരിച്ച് രക്ഷാപ്രവര്ത്തനം, പുനരധിവാസം തുടങ്ങിയവ അവധിദിനങ്ങളിലും വകുപ്പ് ഉദ്യോഗസ്ഥര് സജീവമായി പങ്കുചേരണമെന്നും മന്ത്രി നിര്ദേശിച്ചു. ദുരിതാശ്വാസ ക്യാമ്ബില് 4713 പേര് സംസ്ഥാനത്ത് വിവിധ ജില്ലകളില് 156 ദുരിതാശ്വാസ ക്യാമ്ബിലായി 1253 കുടുംബത്തിലെ 4713 പേരെ മാറ്റിപാര്പ്പിച്ചു. വെള്ളി മുതല് ഞായര് വരെയുണ്ടായ മഴയില് 4352 ഹെക്ടര് കൃഷി നശിച്ചു. 67.14 കോടിയുടെ നഷ്ടമുണ്ടായി. 24161 കര്ഷകരുടെ കൃഷി നശിച്ചു. ആലപ്പുഴ ജില്ലയുടെ കിഴക്കന് പ്രദേശങ്ങളില് വെള്ളം കയറി. കുട്ടനാട്, ചെങ്ങന്നൂര്, മാവേലിക്കര താലൂക്കുകള് വെള്ളപ്പൊക്ക ഭീഷണിയിലാണ്. ഈ മേഖലയില്നിന്ന് ജനങ്ങളെ ഒഴിപ്പിച്ചു. കനത്തമഴയില് നീരൊഴുക്ക് വര്ധിച്ചതോടെ പാലക്കാട് ജില്ലയില് വാളയാര്, മീന്കര ഒഴികെ ആറ് അണക്കെട്ടും തുറന്നു. ഭാരതപ്പുഴ പലയിടത്തും കരകവിഞ്ഞു. കൊല്ലം അഞ്ചലില് വെള്ളക്കെട്ടില്പ്പെട്ട തമിഴ്നാട് തെങ്കാശി സ്വദേശി മുത്തു42വിനെ പൊലീസ് രക്ഷിച്ചു.